August Strindberg

**Utdrag fra forordet til novellesamlingen *Giftas II***

… naturens evige mening med ekteskapet er barna […] Et ekteskap uten barn er en trist hendelse og er ikke noe ekteskap. […] En ufruktbar eller barnløs kvinne er beklagelig, men hun blir ikke desto mindre et avvik fra naturen, derfor kan hun ikke se forholdet mellom mann og kvinne riktig, og hennes ord burde ikke bety noe. Det er derfor man ikke burde tillegge Sveriges nåtidige fire forfatterinner noen vekt, for de lever alle sammen i barneløse ekteskap. […] En barnløs kvinne er ikke en kvinne. Heller ikke en mann. Derfor er det moderne kvinneidealet en vemmelig hermafroditt […]

Nora […] lengter ut til frihet, personlig egoistisk nytelsesfull Ibsensk frihet til å få plassere møblene der hun vil, til å slippe å be om tilgivelse når hun har gjort noe dumt, frihet til å få ruge over sine egne tanker […] frihet fra å være amme og mor, i sum: frihet fra naturens lover.

[…]

Å elske, det vil si: å forene seg med et bestemt individ av motsatt kjønn, synes være en egenskap utelukkende knyttet til mannen. En mann ofrer derfor alt for å få leve med den kvinne han elsker.

Kvinnen elsker mannen bare ut fra de fordeler han tilbyr. Denne mannens egenskap har kvinnen utnyttet til sin fordel i alle tider, og mannen ble derfor faktisk slaven, for den som arbeider for en annen uten erstatning er slave. Når kvinnen derfor sier at hun er slavinnen, så lyver hun.

Å ta betalt for sin gunst er kvinnens oppfinnelse. I prostitusjonen tar hun betalt per gang, i ekteskapet etter akkord. Det er det samme. Gjennom å late som hun gjør motstand har hun drevet mannens lidenskap til galskap, som ytrer seg i kvinnedyrkelse og erotisk poesi. Dette har fått mannen til leve i et salig selvbedrageri der han ikke ser kvinnens virkelige vesen.

Hvorfor finnes det ikke i noe lands litteratur en eneste lovsang til mannen skrevet av en kvinne? Fordi hun må forakte den hun har dupert!

Mens kvinnen har latet seg, har mannen arbeidet. Han har dratt hele lasset, dyrket jorden, foredlet råvarene, utryddet villfarelsene, gjort alle oppfinnelser, forsvart hus og land med sitt liv, mens kvinnen satt i ro og nøt fruktene av hans arbeid og slit.

1884–1886